በክልሉ በኬላ ቁጥጥር ከሁለት ሚሊዮን ብር በላይ መገኘቱ ተጠቆመ
አዲስ አበባ፡-ባለፉት ስድስት ወራት በሕገወጥ መንገድ ሲንቀሳቀሱ በቁጥጥር ከተያዙት የግብርና ምርቶች ሁለት ሚሊዮን 16 ሺ 976 ብር ገቢ መገኘቱን የቤኒሻንጉል ጉሙዝ ክልል ንግድና ኢንዱስትሪ ቢሮ ገለጸ። የቢሮው የግብርና ምርቶችና የገበያ ልማት አስተዳደር ዳይሬክተር አቶ ሙሉዓለም ውንዳሳ በተለይ ለአዲስ ዘመን እንደገለጹት፤ በክልሉ በሚገኙ ዞኖች፣ ወረዳዎችና ከተማ አስተዳደሮች የሕገወጥ ንግድ ኮንትሮባንድ እንቅስቃሴዎችን ለመከላከልና ለመቆጣጠር የሚያስችል ግብረኃይል ተቋቁሞ በቅንጅት እየተሠራ መሆኑን ተናግረዋል። ባለፉት ስድስት ወራትም በሕገወጥ ሲዘዋወሩ በኬላዎች በቁጥጥር ስር ከዋሉት የግብርና ምርቶች መካከል በዋናነት 195
ኩንታል ቡና፣ 413 ኩንታል አኩሪ አተር እና 81 የቁም እንስሳት እንደሚገኙበት ጠቁመው፣ ከእነዚህ የግብርና ምርቶች ሽያጭም ክልሉ ሁለት ሚሊዮን 16 ሺ 976 ብር ገቢ ማግኘቱን ተናግረዋል። ይህ የቁጥጥር ሥራ ከገቢውም ባሻገር በሕጋዊ ነጋዴዎች ላይ ሊፈጥሩ የሚችሉትን አሉታዊ ተጽዕኖ እንደሚያስቀር የተናገሩት ኃላፊው፣ በፓዊና በቡለን ወረዳዎች በኩል ወደ ሱዳን በኮንትሮባንድ ሊወጣ የነበረ 640 ኩንታል አኩሪ አተርም በኬላዎች ፍተሻ በቁጥጥር ስር ውሎ በሽያጭ ሂደት ላይ እንደሚገኝ ገልጸዋል። የንግድ ምዝገባ፣ ፈቃድ ሕጋዊ አሠራር፣ ማስፈንና ማስፋፋት ዳይሬክተር አቶ ሰኢድ ዓሊ በበኩላቸው በክልሉ የሕገወጥ ንግድ ኮንትሮባንድ ዝውውሮች በስፋት እንደሚስተዋሉ ተናግረዋል። በመሆኑም በሕጋዊ አሠራር መንግሥት ማግኘት የሚገባውን ጥቅም በማሳጣት የአገርን ኢኮኖሚ የሚያሽመደምድ እንደሆነ አስረድተዋል። በክልሉ ሕገወጥ ንግድን መከላከልና መቆጣጠር ይቻል ዘንድ በየወሩ ሥራዎችን በተዋረድ ከባለድርሻ አካላት ጋር በመገምገም አቅጣጫዎች የሚቀመጡ ቢሆንም መልክና ቅርጻቸውን በመቀያየር ለቁጥጥር አዳጋች እንደሆኑ መቀጠላቸውን ኃላፊው ተናግረዋል። የሕገወጥ ኮንትሮባንድ ዝውውሮች በየጊዜው እየጨመሩ እንጂ እየቀነሱ አለመሆናቸውን የገለጹት አቶ ሙሉዓለም፣ ተግባሩ እስከፌዴራል ድረስ በተዘረጉ ኬላዎች የተሰማሩ የቁጥጥር አካላትን ቅንጅታዊ አሠራር እንደሚጠይቅ ተናግረዋል። አቶ ሙሉዓለም አክለው እንዳሉት፤የግብርና ምርቶችን በሕገወጥ ኮንትሮባንድ በማዘዋወር ተግባር ላይ ተሰማርተው በተገኙ አካላት ላይ ከተወሰዱ ሕጋዊ ርምጃዎች መካከል የጉባ ወረዳ ፍርድ ቤት በሦስት የቁም እንስሳት አዘዋዋሪዎች ላይ የ10 ወር ቅጣት እንደወሰነባቸው አስታውሰው፣በሌሎች ላይ ግን የተወሰደ ርምጃ አለመኖሩን አስረድተዋል።አዲስ ዘመን የካቲት 20/2012መሐመድ ሁሴን 